Papersnake/gushiwen huggingface dataset:
游麻姑山
谭律（明代）

旭日藏山径，肩舆傍险行。林深秘鸟语，风细带泉声。

酒向麻姑觅，诗缘老杜成。平生尘土梦，都付此山灵。
仲夏斋戒月
白居易（唐代）

仲夏斋戒月，三旬断腥膻。自觉心骨爽，行起身翩翩。

始知绝粒人，四体更轻便。初能脱病患，久必成神仙。

御寇驭泠风，赤松游紫烟。常疑此说谬，今乃知其然。

我今过半百，气衰神不全。已垂两鬓丝，难补三丹田。

但减荤血味，稍结清净缘。脱巾且修养，聊以终天年。
卫公堂二首
曾协（宋代）

卫公精爽故依然，陈迹凄凉不记年。
亭远谩传曾起草，楼高无复见筹边。
新铭初勒风烟上，旧观都忘岁月迁。
从此南徐矜胜概，美谈留与后生传。
次洪都宪韵怀冯佩之宪副二首 其二
谢迁（明代）

结社久惭违素约，归休今喜共馀年。悠悠世事俱身外，点点霜华渐鬓边。

幸有赐金供客具，漫劳邮卒递诗篇。旧时行乐湖山在，明月清风不用钱。
送袁司理归天台 其二
周紫芝（宋代）

五月畏涂暑，千里苦炎熇。天台大士庐，妙境在寥廓。

解鞍修净供，茗椀应自瀹。安得从君游，享此方外乐。
颂古十首
释昙华（宋代）

草木无端拈出来，更加注脚放痴呆。
西在此土谁知己，夜半优昙火裹开。
和游丹霞有怀归之意
李覯（宋代）

暂时来访道家流，肯伴烟萝滞一丘。
为忆长安瞻日下，欲寻蓬一向鳖头。
陶潜醉后虽眠石，王粲忧多更上楼。
宣室岁馀虚席在，青山何路更重游。
秋兰寄知县陈邦直
王庭圭（宋代）

昨夜西风茁紫芽，不应独著野人家。安仁未倦栽桃李，添此清香一种花。
天池院
陈舜俞（宋代）

此峰巉绝与霄干，峰顶泓澄旱不乾。
天下定应添沆瀣，山头信亦有泥洹。
等閒云出千岩雨，取次龙归六月寒。
一勺自堪流万古，何须低处羡波澜。
冬日观河清
马世德（元代）

邑宰崇明祀，侵晨苦见邀。
未能乘快骑，且复御轻轺。
瑞应黄流碧，晴清戾气消。
今朝风日暖，临水且逍遥。
长淮谣为徐先生咏
马存（宋代）

长淮之水青如苔，行人但觉心眼开。湘江岂无水，鱼腹忠魂埋，但见愁云结雨猿声哀。

浙江岂无水，鸱革漂胥骸，但见潮头怒气如山来。

孤臣词客到江上，何以宽心怀。长淮之水绕楚流，先生家住淮上头。

黄金万斛浴明月，碧玉一片含清秋。酒花入面歌一曲，淮上百物无闲愁。
次韵严丈并呈孟使君
韩淲（宋代）

山城芳树深，明月啼杜宇。客怀为摇荡，诗语亦覼缕。

朅来新安为，颇觉民物古。故人作太守，善政尤可数。

尘榻为我下，更复多软语。飘零曾几何，乃此一杯醑。

坐中严夫子，意气欲掀舞。晤对心事閒，信矣良工苦。
送户部尚书张西溪先生辞官还乡用西溪见寄韵
苏仲（明代）

堂堂声价重人间，得遂辞荣出御班。归路烟云千里外，□窝风月两山环。

春光绿墅供吟兴，晚节黄花伴笑颜。清献高风千古在，岭南今日□公还。
简王夏卿侍郎
李处权（宋代）

下村正与辋川同，只恐桃源有路通。
山色直侵书幌里，花香尽泛酒杯中。
使君已致随车雨，丞相方来拔木风。
照席侍郎真玉树，慨然怜我坐诗穷。
别用韵
司马光（宋代）

坐中七叟推年纪，比较前人少几多。花似锦红头雪白，不游不饮欲如何。
山中道士
谢翱（宋代）

山中道士服朝霞，二十修行别故家。留客一杯清苦蜜，蜂房知是近梅花。
客严陵赠星史
金履祥（宋代）

七里滩头眼为青，秋风许我快南溟。
东京太史知谁氏，不算庄光是客星。
摸鱼儿 姚秋芷姑丈复有楚北之行填此赠别
赵庆熹（清代）

不多时霜痕遍糁，满山红了乌桕。斜阳怕照人离别，几日浓云絮厚。

潘鬓瘦已秋老，荷花丝断鸳鸯藕。销魂还又。又柔橹枝枝，峭帆叶叶，重过汉江口。

天涯路，颇忆雨窗灯牗。恼人情味如酒。当初尚道邮程苦，何况泪沾衫袖。

频执手。说我亦、相如卧病文园久。临行话旧，有潭水汪伦，匡庐李白，寄语问安否。
游大奎壁净度庵
陈斗南（清代）

黄龙白马现今朝，频访山僧不惮遥。卓锡时闻翔鹤响，谭经惟惮雨花飘。

寒园病叟空泉瓮，小市归人只木桥。萍水与师成夙契，倾心独许远公招。
和子由记园中草木十一首 其二
苏轼（宋代）

荒园无数亩，草木动成林。春阳一以敷，妍丑各自矜。

蒲萄虽满架，囷倒不能任。可怜病石榴，花如破红襟。

葵花虽粲粲，蒂浅不胜簪。丛蓼晚可喜，轻红随秋深。

物生感时节，此理等废兴。飘零不自由，盛亦非汝能。
短歌送吕子约丞郡天台
陈傅良（宋代）

露荷不肯附绿涨，石榴自欲当朱明。
我无一物与君别，持此荐朱双玉瓶。
榴花结子荷成的，定亦扁舟去为客。
良集偏於吾悲悭，新功或向他山得。
我歌虽短声苦长，君不能饮酒满觞。
申公何在丽泽死，又送冥鸿谋稻粱。
南园四首
陆游（宋代）

安用移封向酒泉，醉乡只拟乞南园。
更添小阁临滩石，一洗人间歌吹喧。
送顾槩
王立道（明代）

逢君未徂暑，别去又重阳。一官新拜命，廿里古封疆。

水落舟樯远，天清驿树长。东昌本畿辅，指日见辉光。
游楞伽 其三
王十朋（宋代）

藏书阁在已无书，山色依然满旧居。留得妇人三墨竹，金钟声里尚扶疏。
莱公泉
崔峄（宋代）

二相南行至道初，记名留咏在精庐。
甘泉不洗天崖恨，留与行人鉴覆车。
月下渡金陵江
晁说之（宋代）

玉树开花媚绮窗，龙蟠如植冕旒降。
只今江月交光夜，情似月明愁似江。
月下由御教场下投净慈宿朗公房
正岩（清代）

御教场中月直时，下山全不道归迟。三松影落半湖水，一路沿钟到净慈。
从军行
张玉娘（宋代）

二十遴骁勇，从军事北荒。流星飞玉弹，宝剑落秋霜。

画角吹杨柳，金山险马当。长驱空朔漠，驰捷报明王。
城上
郭印（宋代）

晚目层城上，山川自吐吞。
断云孤岭秀，涨潦一溪浑。
烟起谁家树，人归何处村。
不堪东北望，回首又黄昏。
芭蕉
钱起（唐代）

幸有青丝用，宁将众草同。心虚含夕露，叶大怯秋风。

细响安禅后，浓阴坐夏中。由来何所喻，持以问支公。
孤鸾 病中
贺双卿（清代）

午寒偏准。早疟意初来，碧衫添衬。宿髻慵梳，乱裹帕罗齐鬓。

忙中素裙未浣，褶痕边、断丝双损。玉腕近看如茧，可香腮还嫩。

算一生、凄楚也拚忍。便化粉成灰，嫁时先忖。锦思花情，敢被爨烟薰尽。

东菑却嫌饷缓，冷潮回、热潮谁问。归去将棉晒取，又晚炊相近。
馆中移植桃花和四兄兼答诸客
区大相（明代）

海上求仙客，河阳宰邑人。曰予从宦侣，偶与二事均。

卜筑宫城从，地接仙源邻。休沐情既暇，丘壑念弥伸。

此花何灼灼，其叶亦蓁蓁。移为瑶水树，种作绥山春。

光风泛紫艳，轻霞簇红鳞。拂绶凝锦绮，当杯晕朱唇。

未留西母核，先献华林珍。门庭无杂莳，蹊径绝纤尘。

愿以千岁实，来荐帝园新。君问种桃者，宁知非避秦。
四月二十三日昼睡起
张耒（宋代）

幽人睡足芭蕉雨，独岸纶巾几案凉。谁和薰风来殿阁，不知陋巷有羲皇。
草 其二
许棐（宋代）

不是东风有爱憎，为怜微细颇加情。胚红孕紫宁交晚，且放青青寸草生。
缘识
宋太宗（宋代）

功成一旦等闲休，岂信升沈满眼愁。
莫道盈虚干甚事，天仙灭静镇常幽。
鹤冲天·黄金榜上
柳永（宋代）

黄金榜上，偶失龙头望。明代暂遗贤，如何向。未遂风云便，争不恣狂荡。何须论得丧？才子词人，自是白衣卿相。
烟花巷陌，依约丹青屏障。幸有意中人，堪寻访。且恁偎红倚翠，风流事、平生畅。青春都一饷。忍把浮名，换了浅斟低唱！
丰城送成父弟还玉山三首
赵蕃（宋代）

溪上同舟送，江头独步归。
秋风方落木，客路要添衣。
故旧询安否，形容话瘠肥。
吾行犹许远，尔去复谁依。
玉山邀至同里法喜寺饮别是夕酒醒梦回宿雨初霁月明可喜即景赋诗兼写送别之意
谢应芳（元代）

风吹雨脚断，月到天心明。孤鹤有清梦，荒鸡非恶声。

南浦明朝别，西湖几日程。棹歌人正苦，莫上石头城。
书应天寺壁
张伯玉（宋代）

城郭锁山林，自无尘土侵。一峰来海上，高塔起天心。

世路有盈缩，灵泉无浅深。使君今老矣，閒处得閒吟。
南乡子 其一 下第别诸同年出都
董元恺（清代）

春别洛阳城，又见新书甲乙名。国器旧知收片玉，登瀛。

历历银钩指下生。

斜月入前楹。心仰莲峰望太清。春色年来谁是主，无成。

半在云霄觉更荣。
艮岳百咏 西庄
李质（唐代）

低作柴扉短作篱，日晴鸡犬自熙熙。躬耕每以农为本，稼穑艰难旧亦知。
游庐山开先寺
王守仁（明代）

僻性寻常惯受猜，看山又是百忙来。北风留客非无意，南寺逢僧即未回。

白日高峰开雨雪，青天飞瀑泻云雷。缘溪踏得支茆地，修竹长松覆石台。
役役
郑善夫（明代）

役役不自息，旦夕白发新。众非纷往来，谁能超世尘。

早年失所依，迷误三十春。读书不闻道，空负见在身。

伯夷北之海，宣父西问津。行藏各有以，予将希其伦。

青袍岂心事，白云终我邻。罢官亦何难，去去完吾真。
奉送吕若谷县丞任蒲东归五首 其四
赵鼎（宋代）

夫子有高趣，一官聊尔耳。独骑破虎鞯，憔悴洛城里。

缅想文穆公，青嵩照伊水。百年风烈在，须公一振起。
古意
释惠琏（宋代）

杏花枝头蛱蝶飞，似郎游冶忘归时。
杏花落尽蛱蝶去，郎不归来向底嬉。
题赤城霞气卷
王汝玉（明代）

赤城嵯峨倚天起，横绝海云三百里。岚霏销尽霁霞明，綵翠荡百青镜里。

绮华丹燄纷交流，五色芙蓉绿水秋。罗浮天姥何足数，气压三山十二楼。

粉署仙郎赤城客，石梁华顶亲游历。几回梦入故山霞，不知身在长安陌。

长安陌上早朝天，日丽觚棱曙景鲜。紫盖黄旗蔚葱茜，龙光咫尺五云边。

鹓班侍立敷章奏，花露沾衣凝伫久。恍疑身上青云梯，仰手瑶光攀北斗。

羡子朱颜绿鬓时，清朝际遇古来稀。早竭丹心报明主，赤城岁晚弄霞晖。
青宫受宝朝贺日次韵 其二
吴当（元代）

殿外霓旌漾晓晖，炉烟浮动衮龙衣。璚楼贝阙天中起，五色云霞在翠微。
时升见惠芍药三朵作诗谢之二首
郭印（宋代）

百花零落已成尘，闻道君家解击春。
艳质娇娆应见惯，肯分粲者遗愁人。
氐州第一 诘鼠戏同云臣作
陈维崧（清代）

秋夜灯青，窸窣作响，先生拔剑而怒。鼠辈来前，复何敢尔，尔罪诚难悉数。

蛇蝮犹堪耐，不耐汝曹伛偻。每到更深，触翻杯沥，动摇屏柱。

书籍纵横遭点污。挦扯到、五车六库。穴内乘车，蜜中渍矢，变幻难凭据。

饮河归休浪喜，高堂下、狱词先具。速付欧刀，便豳风、也思熏汝。
和潘豳老汉上属目
贺铸（宋代）

白云蒙山头，清川山下流。
芳洲采香女，薄暮漾归丹。
并蒂双荷叶，逢迎一障羞。
持情不得语，大妇在高楼。
闺怨二首·其二
沈如筠（唐代）

陇底嗟长别，流襟一动君。
何言幽咽所，更作死生分。
舟中
虞俦（宋代）

寒日移阴短，清溪放溜迟。
归田真晚矣，泛宅欲何之。
鸿送天边目，山横雪后眉。
诗中无限兴，一一报公知。
桐
李峤（唐代）

孤秀峄阳岑，亭亭出众林。春光杂凤影，秋月弄圭阴。

高映龙门迥，双依玉井深。不因将入爨，谁谓作鸣琴。
送心非庵
释心月（宋代）

是是金鳞犹滞水，非非狮子又翻身。
蜀山佳处是非外，佛法凭谁作主人。
台城路（寄子发）
仇远（元代）

暮云春树江东远，十年软红尘井。雨屋酣歌，月楼醉倚，还倩天井吹醒。青镫耿耿。算除却渊明，谁怜孤影。自卷荷衣，石床高卧翠微冷。

山空但觉昼永。旧游花柳梦，不忍重省。燕子梁空，鸡儿巷静，休说长安井景。丹台路迥。怎见得玄都，□□芳径。共理瑶笙，凤凰花外听。
寒岩分韵得水字
韩元吉（宋代）

青山如幽人，不肯住城市。
管从城市来，一见消吝鄙。
平时与周旋，况复非俗士。
我初见南山，秀色纷可喜。
谓言官尘埃，洗涤端在此。
经时未一至，引望若千里。
昨朝得休暇，佳兴难自己。
秋愿丽新晴，景物为清美。
独游已不恶，更约二三子。
初从涧壑危，稍入岩石倚。
白云随杖藜，苍烟生屐齿。
主翁亦好事，结茆修竹底。
庭人百无有，屈曲但流水。
客来了不问，花草自红紫。
岂无一樽酒，欲饮还遽止。
归鞍不可速，吾亦聊洗耳。
十月过凤山舟回入项王祠用前韵
周文璞（宋代）

坠叶浓于染，孤花净似霜。
溪山如有待，朱粉玄施妆。
胜境如天如，雄鸣自帝旁。
工陈白玉琯，人坐紫金床。
古兕称春酒，灵虬换夕香。
风筝犹有韵，星弁忽分行。
念此锄榛垄，频来渡苇航。
欲挥终极泪，只废苦吟章。
慨慵辞欢伯，英雄忆愤王。
逝骓嗟弗及，撞斗恨难量。
起舞何劳短，行歌未要狂。
断云将落日，千古助哀凉。
赠程山人
方回（元代）

青囊遗论究几深，屋宅为阳墓宅阴。
元出易中后天卦，更凭心宅指南针。
故知形胜从来有，难必荣华此处寻。
周洛秦函倏兴废，岂虞山水唤之今。
庐山诗二首
陈瓘（宋代）

庐山景何如，胜迹多已古。
水石相回旋，天地巧排布。
我本天涯人，未知有庐阜。
恨不早经过，西征一何暮。
香炉在何许，缥缈凌高空。
却入白莲沼，令人思远公。
高岩草堂在，吏隐居其中。
至今三尺童，犹能话白公。
可想不可见，山色空重重。
水流来何远，所过生苔藓。
自古垂飞帘，至今不能卷。
此外犹足观，足力已困竭。
僧居本静閒，群鸟争啭舌。
恰欲高枕眠，魂梦恐遭聒。
智能乘雨来，山路泥滑滑。
阴云犹未收，明朝又西发。
岳州引水诗
刘敞（宋代）

洞庭清波一千里，城中酿酒常无水。泥涂远汲人共悲，瓶缶屡空罍亦耻。

凿井引竿高下流，清泉泠泠六物修。邦人巳息汉阴拙，楚酒无复邯郸忧。

谁谓机心有机械，大贤事业终除害。
春日西郊
田梦月（清代）

山家游遍复渔家，布袜青幐兴未涯。闲步夕阳临断岸，偶成新句画平沙。

晴川犊健犁芳草，古渡樵归带野花。欲问阮宣居止处，隔林遥指酒旗斜。
和欧阳永叔啼鸟十八韵
梅尧臣（宋代）

南方穷山多野鸟，百种巧口乘春鸣。
深林参天不见日，满壑呼啸难识名。
但依音响得其字，因与尔雅殊形声。
我昔曾有禽言诗，粗究一二啼嚎情。
苦竹冈头泥滑滑，君时最赏趣向精。
余篇亦各有思致，恨未与尽众鸟评。
君今山郡日无事，静听鸟语如交争。
提壶相与来劝饮，戴胜亦助能劝耕。
我念此鸟颇有益，如欲使君劝以行。
劝耕幸且强职事，劝饮亦冀无独醒。
杜鹃蜀魄哭归去，小人怀土慎勿听。
城头春鸠自谓拙，鹊巢辄处安得平。
高窠乔木美毛羽，哢吭叶底无如莺。
口中调簧定何益，下啄蚯蚓孰曰清。
自余多类不足数，一一推本烦神灵。
我居中土别无鸟，老鸦鸜鹆方纵横。
教雏叫噪日群集，岂有劝酒花下倾。
愿君切莫厌啼鸟，啼鸟於君无所营。
初夏
徐元杰（宋代）

横波泪竹纹铺簟，叠雪轻罗香剪衣。
清夏槐生风细细，新秋麦涨雨霏霏。
金缕曲（用稼轩韵作）
刘将孙（宋代）

我老无能矣。叹人生、得开笑口，一年闲几。去景悠悠如有待，白发已非春事。便一笑、何曾是喜。我本渔樵孟诸野，向举家、尽叹今如是，空自苦，有谁似。

堆堆独坐文书里。是无能、爱闲爱静，清时有味。出处古今无真是，往往君言有理。看攘臂、后来锋起。汉晋唐虞一杯水，只鲁连、犹未知之耳。况碌碌，共余子。
九日凤凰寺
韦骧（宋代）

节物惊重九，区区尚山行。固无登高约，迟明即修程。

下马入古寺，榜悬凤凰名。来巢古所传，至今得徽称。

拂席坐其堂，耳目一以清。歘然壮稚集，往往持盘罂。

问其何以至，云此谢秋成。年年当此时，村落相经营。

薄具𤌭饤饾，所将惟至诚。感此良自叹，吾生殆如萍。

从仕徒衮衮，退亦无田耕。去岁尝为客，今晨复遄征。

佳节眼前过，有酒难独倾。紫萸金菊花，何以为芳馨。

岂如群野人，蹄涔自纾情。行矣姑勉强，义命心所明。
李古岩
陆文圭（元代）

堂堂山立万人英，一夕霜风玉树倾。
公去隐然关世道，客来何止哭交情。
安知死不如生乐，但恨才难与命争。
幸喜肯堂丹雘手，陇西依旧振家声。
鸿门阪
冯誉骢（清代）

高宴鸿门气概粗，兴亡两字决须臾。当筵客走真龙种，拥盾人惊旧狗屠。

杯酒三行愁秘计，楚歌四面惜雄图。乌江究竟馀英气，不作仓皇避席徒。
续八咏 其一 双溪占胜地
唐仲友（宋代）

占胜地，胜地难摹写。二水护城闉，千山带林野。山林郁苍苍，千里遥相望。

括苍转晓色，九峰含夕阳。危栏压雉堞，嘉名寄文章。

阴晴阅变态，昼夜无故常。郊平涨潦渺沧溟，渚回澄波萦素练。

霁后遥岑历历分，雾中叠嶂濛濛见。增远目兮双明，含清辉兮四面。

奉分星之肸蚃，切宸居之眩转。邦人来此意以恭，客子临之游欲倦。

神莫睹，敬先通。言有尽，兴无穷。烟笼野以浮碧，浪射霞而涌红。

连赤松之佳气，过三洞之罡风。仰层阁而跂翼，俯浮梁而卧虹。

数征帆而引兴，瞻倦翼而省躬。接弦歌之盈耳，震鼓角之凌空。

洪钟发天半，清磬入云中。英灵降神异，膏腴生物丰。

清绝兹楼景，佳哉冠江东。
南还舟中寄袁太祝
孟浩然（唐代）

沿溯非便习，风波厌苦辛。忽闻迁谷鸟，来报五陵春。

岭北回征帆，巴东问故人。桃源何处是，游子正迷津。
谒金门·秋夜
苏轼（宋代）

秋帷里。长漏伴人无寐。低玉枕凉轻绣被。一番秋气味。
晓色又侵窗纸。窗外鸡声初起。声断几声还到耳。已明声未已。
除夕即事用东坡集中馈岁别岁守岁韵 其一
赵春熙（清代）

菜根咬尽好，底用辛盘佐。冻雪积柴荆，璀璨胜泉货。

春帖映檐积，字字如斗大。戏彩童孙欢，忭舞俱慵卧。

青镫吐焰红，金粟频辉座。村酒饮屠苏，老幼转如磨。

一室笃天伦，清福自谓过。更检古诗篇，阄韵呼儿和。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其九
周密（宋代）

诸公垂天鹏，俊翮何可齐。老生抱区区，舞瓮如醯鸡。

轻鸥邀我盟，十里蘋华溪。长谣快清釂，崄韵分新题。

春去我自留，一任林莺啼。
吴山十六景 其九 灵岩积翠
弘历（清代）

我登灵岩驻两日，雨晴云月景非一。目不暇给吟难工，山灵献技景毕出。

画师图得积翠状，涧叶峰枝扶崒嵂。太湖烟景荡遥空，遮断长林似相失。
梧桐江用韵
王守仁（明代）

凤鸟久不至，梧桐生高冈。我来竟日坐，清阴洒衣裳。

援琴俯流竟，调短意苦长。遗音满空谷，随风递悠扬。

人生贵自得，外慕非所臧。颜子岂忘世，仲尼固遑遑。

已矣复何事，吾道归沧浪。
武阳寨闻峒中作乐
彭汝砺（宋代）

成康已措刑，文景不言兵。夷俗家家曲，蛮歌处处声。

长腰筒拍鼓，细竹葫芦笙。物意惟安乐，人间共一情。
初凉
方回（元代）

余民脱死初平寇，歉岁逢秋亦喜凉。
止水池边临树影，逆风林下溯花香。
尚欣邻壁肯赊酒，不管空庖无宿粮。
已往可惊来未测，延缘聊得抚流光。
颂古九十八首
释印肃（宋代）

等闲平地扫尘埃，须还知有肯相陪。
悲风皓月猿啼急，穷子离家甚日回。
即事十绝
刘克庄（宋代）

初谓武陵远，移来不计春。
近传湖户警，愁杀避秦人。
合肥李天贶朝请招钟离公序中散吴渊卿长官洎予同饮家园怀疏阁
郭祥正（宋代）

一阁横空连野水，久客归来洗双耳。二疏虽解散黄金，家园未必临清泚。

坐见纷纷烟雨入，千里潇湘画图湿。鱼鸟相忘蒲荇深，两岸桃花为春泣。

钟离辞荣已三品，吴令早休今八十。我亦弃官姑孰闲，邂逅相过手重执。

阁前旋解青板船，呼童移棹选清渊。四人白发笑且饮，岸人疑是商山仙。

亦如贺监在东吴，醉下山阴弄镜湖。月色莲香迷近远，且要李白骑鲸鱼。

古人今人乐如此，出处无瑕傲生死。君不见功成不退人，重著蓝衫脱金紫。
临封八景次韵 其四 濯锦醇酤
陈鸿（明代）

花封日日庆年丰，执盏持螯满县同。一斗漫誇一石醉，青州翻作锦州红。

跻堂好效豳民祝，匿瓮何妨毕氏风。昔日醉翁亭自若，乐民民乐在其中。
物不迁论
僧肇（魏晋）

夫生死交谢，寒暑迭迁，有物流动，人之常情。余则谓之不然。

何者？《放光》云：“法无去来，无动转者。”寻夫不动之作，岂释动以求静，必求静于诸动。必求静于诸动，故虽动而常静。不释动以求静，故虽静而不离动。然则动静未始异，而惑者不同。缘使真言滞于竞辩，宗途屈于好异。所以静躁之极，未易言也。

何者？夫谈真则逆俗，顺俗则违真。违真，则迷信而莫返，逆俗，则言淡而无味。缘使中人，未分于存亡；下士，抚掌而弗顾。近而不可知者，其唯物性乎。然不能自已，聊复寄心于动静之际，岂曰必然？

试论之曰：《道行》云：“诸法本无所从来，去亦无所至。”《中观》云：“观方知彼去，去者不至方。”斯皆即动而求静，以知物不迁，明矣。

夫人之所谓动者，以昔物不至今，故曰动而非静；我之所谓静者，亦以昔物不至今，故曰静而非动。动而非静，以其不来；静而非动，以其不去。然则所造未尝异，所见未尝同。逆之所谓塞，顺之所谓通。苟得其道，复何滞哉？

伤夫人情之惑久矣，目对真而莫觉！既知往物而不来，而谓今物而可往！往物既不来，今物何所往？

何则？求向物于向，于向未尝无；责向物于今，于今未尝有。于今未尝有，以明物不来；于向未尝无，故知物不去。复而求今，今亦不往。是谓昔物自在昔，不从今以至昔；今物自在今，不从昔以至今。故仲尼曰：“回也见新，交臂非故。”如此，则物不相往来，明矣。既无往返之微联，有何物而可动乎？然则旋岚偃岳而常静， 江河竞注而不流，野马飘鼓而不动，日月历天而不周。复何怪哉？

噫！圣人有言曰：“人命逝速，速于川流。”是以声闻悟非常以成道；缘觉觉缘离以即真。苟万动而非化，岂寻化以阶道？复寻圣言，微隐难测。若动而静，似去而留。可以神会，难以事求。是以言去不必去，闲人之常想；称住不必住，释人之所谓往耳。岂曰去而可遣，住而可留邪？

故《成具》云：“菩萨处计常之中，而演非常之教。”《摩诃衍论》云：“诸法不动，无去来处。”斯皆导达群方，两言一会，岂曰文殊而乖其致哉？是以言常而不住，称去 而不迁。不迁，故虽往而常静；不住，故虽静而常往。虽静而常往，故往而弗迁；虽往而常静，故静而弗留矣。然则庄生之所以藏山，仲尼之所以临川，斯皆感往者之难留，岂曰排今而可往？是以观圣人心者，不同人之所见得也。

何者？人则谓少壮同体，百龄一质，徒知年往，不觉形随。是以梵志出家，白首而归。邻人见之曰：“昔人尚存乎？”梵志曰：“吾犹昔人，非昔人也。”邻人皆愕然，非其言也。所谓有力者负之而趋，昧者不觉，其斯之谓欤？

是以如来因群情之所滞，则方言以辨惑，乘莫二之真心，吐不一之殊教，乖而不可异者，其唯圣言乎！

故谈真有不迁之称，导俗有流动之说。虽复千途异唱，会归同致矣。而征文者，闻不迁，则谓昔物不至今；聆流动者，而谓今物可至昔。既曰古今，而欲迁之者， 何也？是以言往不必往，古今常存，以其不动；称去不必去，谓不从今至古，以其不来。不来，故不驰骋于古今，不动，故各性住于一世。然则群籍殊文，百家异说，苟得其会，岂殊文之能惑哉？

是以人之所谓住，我则言其去；人之所谓去，我则言其住。然则去住虽殊，其致一也。故经云：“正言似反，谁当信者？”斯言有由矣。

何者？人则求古于今，谓其不住；吾则求今于古，知其不去。今若至古，古应有今；古若至今，今应有古。今而无古，以知不来；古而无今，以知不去。若古不至今，今亦不至古，事各性住于一世，有何物而可去来？然则四象风驰，璇玑电卷，得意毫微，虽速而不转。是以如来，功流万世而常存，道通百劫而弥固。成山假就于始篑，修途托至于初步，果以功业不可朽故也。功业不可朽，故虽在昔而不化。不化故不迁。不迁故，则湛然明矣。故经云：“三灾弥纶，而行业湛然。”信其言也。

何者？果不俱因，因因而果。因因而果，因不昔灭。果不俱因，因不来今。不灭不来，则不迁之致明矣。复何惑于去留，踟蹰于动静之间哉？然则乾坤倒覆，无谓不静；洪流滔天，无谓其动。苟能契神于即物，斯不远而可知矣。
八月十三夜李念腾饷部招饮鼓楼微雨无月
孙传庭（明代）

何事中秋景不赊，先期约客意空奢。月华应欲迟三夕，雨色堪空满万家。

台上高楼生暮角，城边古戍断霜笳。相看酒既馀深款，小集重图宴晚衙。
送石都官赴阙
黄庶（宋代）

为郎四十者，堂有二亲稀。
止爷官为养，行应泪在衣。
白云偏伫立，黄犬好频归。
去有山公启，天心正似饥。
留别傅钦之
刘攽（宋代）

驱车长值险，投足正临深。白首抱壹意，故人知此心。

巢禽欢避弋，辙鲋偶为霖。去矣江湖兴，凄然东武吟。
水调歌头·采取铅须密
夏元鼎（宋代）

采取铅须密，诚意辨妍媸。休教错认，夺来鼎内及其时。二物分明真伪，一得还君永得，此事契天机。记取元阳动，妙用在虚危。

法寅申，行子午，总皆非。自然时节，梦里也教不属精津气血，不是肺肝心肾，真土亦非脾。言下泄多矣，凡辈奈无知。
憩园赏菊次武进余大均韵
曹家达（清代）

人间何地醉乡宽，秋意萧萧傍石阑。日永小庭扶质易，霜寒老圃见才难。

爱花栗里陶元亮，高咏松陵陆务观。入座正多延寿客，宾游相对几回看。
寄题涉趣园
林泳（宋代）

园中日涉趣云何，未老归来气亦豪。
还有郡人携斗酒，可无社客着方袍。
诗如信笔真难到，琴不安弦更自高。
办取白头猿鹤畔，莫教松菊只归陶。
南苑看游者诗
鲍泉（南北朝）

洛阳小苑地，车马盛经过。缘沟驻行幰，傍柳转鸣珂。

履高含响佩，袜轻半隐罗。浮云无处所，何用转横波。
徐尚书座赋得阿怜诗
王枢（唐代）

红莲披早露，玉貌映朝霞。飞燕啼妆罢，顾插步摇花。

溘匝金钿满，参差绣领斜。暮还垂瑶帐，香灯照九华。
休上人寄鲍侍郎诵之因借其韵
韩淲（宋代）

传芭兮撷英，陨叶兮槁茎。美人天一方，失势名不荣。

暑风自南至，凉月向西生。良图弥用励，意气人命倾。
题安头陀石室
李洪（宋代）

头陀灵迹閟岩隈，寻胜何人肯暂来。
野鸟衔花无觅处，绿苔封迳看空回。
和尹懋秋夜游㴩湖二首 其一
张均（唐代）

远水沈西日，寒沙聚夜鸥。平湖乘月满，飞棹接星流。

黄叶鸣凄吹，苍葭扫暗洲。愿移沧浦赏，归待颍川游。
北固山望扬州怀古
刘宰（宋代）

北固城高万象秋，烟竿一缕认扬州。
试乘绿涨三篙水，要见朱帘十里楼。
泪湿宫衣朝雾重，愁薰寒草夕阳浮。
隋堤旧事无人问，两两垂杨击客舟。
黄秀才北郊书堂
文同（宋代）

吾邑固僻陋，巉巉合群山。
苟无贤者居，孰能营幽闲。
黄子治北郊，胜绝收其间。
长溪断谷口，嚣哗隔尘阛。
始至甚夷旷，渐往颇险艰。
洞穴烟云昏，涧壑松桂环。
幽芳自芬馥，野哢常绵蛮。
缭磴挂绝壁，孤彴飞遥湾。
气象夺天奥，景物搜鬼悭。
筑室贮群籍，轩窗面孱颜。
朱黄列几案，坐把古穴删。
自取天爵高，下视五两纶。
处心固已定，讵恤时辈讪。
伊余素无似，谬入文墨班。
前得省亲归，屡此容追攀。
时亦窃讲议，始蹈贤圣关。
譬之拉虎豹，所得才一斑。
自愧鄙朴姿，得涉道谊寰。
余亦有东谷，对此何格顽。
每来辄尽日，须步明月还。
龙泉岩游记出版自题
陈龙庆（宋代）

梨枣雕镌未有期，山灵笑我太稽迟。今朝羯鼓催花急，忙煞钞胥笔一枝。
小浆铺
范师孔（宋代）

一路经行处，盘溪绕僻原。
蜂喧花外坞，犬吠竹边门。
青玉案·邻鸡不管离怀苦
黄公度（宋代）

邻鸡不管离怀苦，又还是、催人去。回首高城音信阻。霜桥月馆，去村烟市，总是思君处。
裛残别袖燕支雨，谩留得、愁千缕。欲倩归鸿分付与。鸿飞不住，倚阑无语，独立长天暮。
减字木兰花 重泊瓜步
薛时雨（清代）

江光山色，望里遥天青一抹。终古寒潮，流到扬州廿四桥。

一帆轻落，流水声中乡梦阁。黯黯离宫，劫后花开寂寞红。
郭伟求鄙文
胡寅（宋代）

少时文墨已非工，渐老才还必须更觉蒙。
空有簿书相汩没，了无朋友共磨礲。
功名也只浮云似，富贵还应逝水同。
寄语宅心何处所，晚春沂上舞雩风。
历下亭
胡季堂（清代）

久闻历下亭名古，今识亭窗向水开。恬静湖光归几席，翠微山色入追陪。

一城砧杵秋声远，几处蒹葭野岸隈。莫道终宵人迹少，涵虚应有夜珠来。
西村老叟
释文珦（宋代）

西村逢老叟，事事皆天真。
发白不记岁，鸟鸣知是春。
耕桑了衣食，儿女俱和循。
日暮野中归，荷锄仍带薪。
见人但恭敬，尘满头上巾。
未尝褒都邑，岂闻有君臣。
我疑百世下，犹有羲皇民。
入夏初晴
何梦桂（宋代）

屏翳盗天权，丰隆据天宇。
沴阴抗六阳，入夏苦旬雨。
练石无娲皇，天漏谁与补。
羲和驾赤轮，倏睹朝旭吐。
泥虫起踯躅，淖羽鼓掀舞。
倚杖拟郊行，脱屣始出户。
喜气薄林峦，生意溢蘅杜。
天公本无心，造物谁实主。
今昔倏变化，阴晴孰吹煦。
我欲叫苍苍，叩阍挝天鼓。
苍生在巅崖，何时脱辛苦。
壬子三月十八日游御河二首 其一
韩琦（宋代）

寒食初过始及旬，魏都偏重此佳辰。倾城尽作河生日，匝岸皆佳蜡祭人。

几舰神仙疑骇俗，一川笳鼓任同民。东皇似助熙台乐，并与千门万户春。
中元日登越王台望海南 其一
曾丰（宋代）

仅从乾道岁，重创越王台。粉榜犹馀墨，丹楹已上煤。

旧游人欲厌，今日我方来。老范碑无恙，从头读一回。
除夜张功父惠诗索荆溪集次韵送往
杨万里（宋代）

早往荆溪集，应无桂隐诗。梅边五字律，管底一斑窥。

新岁来朝是，流年去浪移。谁能守除夕，妨我梦归时。
题燕山僧寺壁
赵佶（宋代）

九叶鸿基一旦休，猖狂不听直臣谋。甘心万里为降虏，故国悲凉玉殿秋。
赠赵景伯
韩淲（宋代）

蜀道一琴鹤，高斋二百年。中原之文物，谏疏庆历传。

政涂竟以归，虚白更安禅。呜呼清风长，不与时俗迁。

每行大夫墟，踌躇倍依然。或逢其耳孙，此意庶可宣。

敢论家世旧，岂但姻戚联。只今我衰微，青衫空裹缠。

忧家复忧国，和战何其偏。世臣匪乔木，休戚实共焉。

君从郑庄来，邂逅惊四筵。到我南溪上，访我南涧边。

饮我一两杯，和我三四篇。扶摇手中笔，湛如朱丝弦。

公侯必复始，爱直尔青毡。要知先贤后，瓜瓞自绵绵。

子产晋叔向，信矣仇池仙。
夏日吴园
郑会（宋代）

斫藕敲瓜酒面凉，片云如墨不成章。
东风忽遣雨西去，相对两乌行夕阳。
咏史 其三
纪迈宜（清代）

晋宋皆南渡，葸苶气不振。持盖与行酒，千载有遗恨。

仇耻何能与，纪纲嗟已紊。太阳同万物，臣节殊未顺。

遂令敦温徒，跋扈踞方镇。玉、谢盛江东，中原日凋困。

羯胡虐焰长，正始风流尽。徒都逮钱塘，宋又不如晋。

仇应不戴天，枕戈还剚刃。胡至遂称臣，包羞毋乃甚。

哀哉小朝廷，九宇沦左衽。岳、韩真名将，摧陷无坚阵。

忠义贯金石，智勇出悲愤。长城嗟自坏，湖山甘栖遁。

关闽溯濂洛，尼山布余荫。若欲复两河，斯人亦可任。

仁者必有勇，圣言宁不信。少进辄迁谪，遁世得无闷。

孝皇殊䡾䡾，抚髀思英隽。前后两相左，偾辕愧张浚。

生贤欲何为，天意不可问。
初罢中书舍人
白居易（唐代）

自惭拙宦叨清贵，还有痴心怕素餐。或望君臣相献替，

可图妻素免饥寒。性疏岂合承恩久，命薄元知济事难。

分寸宠光酬未得，不休更拟觅何官。
海东青行
乾隆（清代）

鸷鸟种不一，海青称俊绝，
摩空健翮上层霄，千里下击才一瞥。
当其脱韝始纵时，风力未会迟飞掣，
群燕缘扑或坠落，何异淮阴胯下气且折。
鹰鹯之雏可罹（四童），海青之雏得未逢，
闻之育卵大海东，追逐天鹅入云中，
回顾忽失故国踪。海东青，
尔不远为利，尔不高腾空，
安得受制于人垂头仰饲居樊笼！
王孙莫恨未央宫！
江船琵琶曲
陆费瑔（清代）

江天漠漠西兴树，潮落潮生估帆去。婆留城外江水斜，吴姬半帆弹琵琶。

琵琶一曲沈吟久，十五娉婷新出手。生小风波不识愁，一曲琵琶一樽酒。

我别钱塘二十载，歌板飘零几人在。劝汝琵琶且暂停，哀弦促柱那堪听。

绿窗喁喁儿女泣，陡觉凄风吹雨急。此时凝云颓不流，坐中飒飒如深秋。

忽焉呜咽西江水，万甲齐鸣伏兵起。千声并作一声弹，声在神情不在指。

须臾失势千丈落，中断银床辘轳索。收弦放拨声有无，山容水熊空模糊。

曲终呼酒泪如线，肠断尊前好相见。除却余杭无此声，等闲休负春风面。

嗟我还乡一暂过，中年哀乐何其多。重闻暮雨潇潇曲，如此江山可奈何。
寒食客中有怀
范成大（宋代）

江郭花开也寂寥，不须绿暗与红凋。
疾风甚雨过寒食，白日青春吟大招。
芳景尚随流水去，故人应作彩云飘。
烟波千里家何在？惟有溪声似晚潮。
过涂城故址 其三
林朝崧（清代）

戈船下濑此屯兵，锁甲沈枪一代荣。古树夕阳鸦阵合，更无人记亚夫营。
暮秋六首 其三
陆游（宋代）

百年大耋龙钟日，九月初寒惨淡天。岭谷高低明野火，村墟远近起炊烟。
春日杂诗 其一
陈士廉（清代）

被发翩然下大荒，黄尘四塞日生芒。人间历尽无量劫，亿万千年心不殇。
题圆觉寺小轩
罗椅（宋代）

禅子安排定了痴，数拳石映半泓池。
岩如大厦元生就，水似人泓未动时。
二月春深梅不觉，五更风起桧先知。
青要野寺西湖路，直得先生一首诗。
韦深道寄苕霅舟中六言五首 其三
周紫芝（宋代）

韦郎无意剪白，次山亦漫为官。要遣苕溪风雨，饱君笔下波澜。
和子由记园中草木十一首
苏轼（宋代）

行乐惜芳辰，秋风常苦早。
谁知念离别，喜见秋瓜老。
秋瓜感霜念，茎叶飒已槁。
宦游归无时，身若马系皁。
悲鸣念千里，耿耿志空抱。
多忧竟何为，使汝玄发缟。
證道歌 其一三一
释印肃（宋代）

是以禅门了却心，心心心外别无心。如今只是旧时底，不换源机放旷吟。
丙子重阳触事有赋绝句七首
程公许（宋代）

策策窗前落叶干，晚香空自傲霜寒。
力贫未辦倾家酿，一酌亲颜也自欢。
舟行赋山中梅花
赵蕃（宋代）

自与松筠并，宁容草棘欺。
盈盈皆正色，脉脉匪邪思。
照水初开处，临风欲坠时。
深幽殊可念，酹酒侑之诗。
舟中记所见
王十朋（宋代）

不向三苗境上过，此身端怯洞庭波。浪翁未免敖牙戏，渔父时庭欸乃歌。

虫喜年丰频捣米，鸟忧沙涨自淘河。可无好处如乡里，橘绿橙黄恨不多。
贺收复秦原诸州诗
白敏中（唐代）

一诏皇城四海颁，丑戎无数束身还。戍楼吹笛人休战，

牧野嘶风马自闲。河水九盘收数曲，天山千里锁诸关。

西边北塞今无事，为报东南夷与蛮。
月下同飞伯观畦丁灌园得畦字
雷渊（金朝）

村居邻老圃，喘汗悯夏畦。辘轳健晚凉，月轮转天蹊。

剡剡金融沟，涓涓冰泮溪。黄萎渐苏息，绿润俄凄迷。

生意续夜气，甘滋浃新荑。风露触处香，河汉望中低。

野人无远谋，且喜丰食鲑。虽愧下帷董，稍悟养生嵇。

归怀自浩然，流光挹平西。
依韵和公仪龙图招诸公观舞及画三首
梅尧臣（宋代）

初约看花花已尽，重新邀客客应欢。
真花既不能长艳，画在霜纨更好看。
琴曲歌辞。湘妃怨
孟郊（唐代）

南巡竟不返，帝子怨逾积。万里丧蛾眉，潇湘水空碧。

冥冥荒山下，古庙收贞魄。乔木深青春，清光满瑶席。

搴芳徒有荐，灵意殊脉脉。玉佩不可亲，裴回烟波夕。
劝酒惜别
张咏（宋代）

春日迟迟辗空碧，绿杨红杏描春色。
人生年少不再来，菲把青春枉抛掷。
思之可不令人惊，中有万恨千愁并。
今日就花始畅饮，座中行客酸离情。
我欲为君舞长剑，剑歌苦悲人苦厌。
我欲为君弹瑶琴，淳风死去无回心。
不如转海为饮花为幄，赢取青春片时乐。
明朝匹马嘶春风，洛阳花发胭脂红。
车驰马走狂似沸，家家帐幕临晴空。
天子盛明君正少，勿恨功名苦不早。
富贵有时来，偷闲强欢笑，
莫与离忧贾生老。
湖州歌九十八首 其五十五
汪元量（宋代）

徐州城上觅黄楼，四壁诗章读不休。
更欲登台看戏马，州官攜酒共嬉游。
郢自街西醉归马鞭坠失崔员外、起秘书…抒短章仰酬珍锡
李郢（唐代）

蜀岩阴面冷冥冥，偃雪欺霜半露青。铦刃剪裁多鹊媚，

细鞘挥拂带龙腥。崖垂万仞知无影，藓渍千年合有灵。

兰省贵寮蓬阁吏，一时缄赠到云亭。
归宗山籁一百四首 其三十二
释函是（明代）

山深气序易，六月著寒衣。酷暑不终日，轻飙时到扉。

欺人夜色冷，落涧泉声微。久矣忘艰苦，谁为别是非。
汝南道中
柯崇朴（清代）

驱马汝南道，行人愁路难。群山连削壁，急涧乱飞湍。

虎啸青林密，猿啼白日寒。前瞻郧子国，尚有几回盘。
四和
项安世（宋代）

遗老玄黄浆食，内家卷耳觥罍。
长谷能行万里，君王不惮亲推。
东古寺次杨伯祥兵部韵寄金子骏先生
孙锡蕃（清代）

天末孤臣走闲关，芭蕉一叶已轻闲。身存湖泛鸱夷子，亲老人轻谢叠山。

读史英雄成败论，立孤难易死生间。肩头霜雪平生事，夜半悲风逐鬓斑。
十六夜月
释居简（宋代）

今宵较些子，犹自胜闲时。圆缺有常守，阴晴无定期。

伊人纷好恶，嫌镜改妍媸。玉臼药长在，霜蟾家不移。

金波仍眩转，掌露尽华滋。连璧何妨晚，修轮莫问迟。

才逢桂殿冷，便结庾楼知。十事九违意，浮生几展眉。

渊明十日菊，苏子一联诗。不是心如月，安知月不亏。
望萧关
朱庆馀（唐代）

渐见风沙暗，萧关欲到时。儿童能探火，妇女解缝旗。

川绝衔鱼鹭，林多带箭麋。暂来戎马地，不敢苦吟诗。
杂曲歌辞。火凤辞
李百药（唐代）

歌声扇里出，妆影扇中轻。
未能令掩笑，何处欲鄣声。
知音自不惑，得念是分明。
莫见双嚬敛，疑人含笑情。
佳人靓晚妆，清唱动兰房。
影入含风扇，声飞照日梁。
娇嚬眉际敛，逸韵口中香。
自有横陈分，应怜秋夜长。
陪驸马沐公襄城伯李公礼部尚书张公等九日同登雨花台
陈琏（明代）

京城城北雨花台，岁岁登高此处来。松下烹茶烧石鼎，竹边呼处泻琼杯。

塞鸿应候同秋至，篱菊逢时带露开。喜对紫金山咫尺，五云缭绕护蓬莱。
拜星月慢 前题
樊增祥（清代）

喜鹊檐楹，流莺庭院，暗湿罗衿玉露。早洗云軿，洒丝丝甜雨。

碧梧外、掩映婺蟾一棱，月姊何曾偷妒。笑看天孙，弄鸳鸯双杼。

倚垂虹、稳试凌波步。好刍尼、忍把佳期误。一霎两点星萍，又金风吹聚。

叹人间、碧海成桑土。偏银汉、万古长如故。剩小花、碧到牵牛，把相思低诉。
寄斗笠翁
孙一元（明代）

往年斗笠翁，相对空山里。坐抚古梅根，眼中苍鳞起。

景象入无言，玄冥乃至理。别来经几年，梦想隔丹巂。

昨得白云词，披览忽惊喜。重感至人心，涕下悲未已。

若木与玉禾，一望几千里。挥手谢尘凡，长往从此始。

高歌碧云回，一剑驾海水。
次仲甄韵二首
李流谦（宋代）

大用不坚壁，等閒忧患侵。
平生知学道，万事付无心。
露苋锄晨甲，烟篁步夕阴。
陶然宇宙内，鱼鸟听浮沈。
次韵黄次夔思家
戴炳（宋代）

世态从渠炎更凉，蕙兰元不为人香。时凭酒挹圣贤味，闲借茶搜文字肠。

靴笏岂能拘野性，莼鲈终是忆家乡。小需归作天台隐，长啸松风卧石梁。
有怀雪堂旧游 其五
李彭（宋代）

柯陂潘子骨已冷，文采风流付陆云。不见十年应好在，酒浇边腹贮皇坟。
有感
王恩浩（清代）

宇宙腥膻寄一身，纷纷花样尽翻新。天然面目留真相，莫怪东施不效颦。
仲躬示侍郎丈筩字韵咏雪次韵
李洪（宋代）

溪汀渺渺跃凫翁，织浪雕云讶许同。
散漫六霙疑剪水，连娟万舞趁回风。
瞻山遐想崑邱胜，宴坐方观色界空。
绣斧谢庭联内集，刑清宁用缿为筩。
拟寒山子一首寄姚芬若
晓青（清代）

别君未月馀，情思一何渺。两夕频梦君，宛在松门道。

花雨昼频频，深绿莺啼小。于时见君来，坐石漫倾倒。

赠我以加餐，劝我归必早。予即前致辞，为言山水好。

感君促归期，常恐及秋老。有身难奋飞，却羡空中鸟。

遗书慰高堂，镫前复草草。枕落忽惊翻，千峰月初晓。
送高学谕致政还江右二首 其一
卢龙云（明代）

二载山城雨露初，薰风远道送征车。拂衣未是嫌官冷，垂橐无须问禄馀。

邹鲁泽成桃李荫，苏湖经就草茅书。阶前玉树凌霄发，会有青藜共石渠。
赠新平少年
李白（唐代）

韩信在淮阴，少年相欺凌。
屈体若无骨，壮心有所凭。
一遭龙颜君，啸咤从此兴。
千金答漂母，万古共嗟称。
而我竟何为？寒苦坐相仍。
长风入短袂，内手如怀冰。
故友不相恤，新交宁见矜？
摧残槛中虎，羁绁韝上鹰。
何时腾风云，搏击申所能？
调笑令
郑仅（宋代）

相慕。酒家女。巧笑明眸年十五。当垆春永寻芳去。门外落花飞絮。银鞍白马金吾子。多谢结裙情素。
赞六祖
释守卓（宋代）

驾白牛车，受黄梅印。没体归神，当机发迅。真轨无差，坤维大顺。

衣止不传，法唯自信。曹源一滴起滔天，千古南宗谁独振。
承君棋输包子诗以促之 其二
孔平仲（宋代）

承君非耄荒，意似羞棋败。未应倒干戈，当且解粉黛。

如何画虎手，乃作死麇态。贡茅缓不诛，含覆吾已大。
送和西蕃使
杜审言（唐代）

使出凤皇池，京师阳春晚。
圣朝尚边策，诏谕兵戈偃。
拜手明光殿，摇心上林苑。
种落逾青羌，关山度赤坂。
疆场及无事，雅歌而餐饭。
宁独锡和戎，更当封定远。
题野云庵
胡仲弓（宋代）

庵中有高人，不受红尘触。
吟诗每夜深，来伴山云宿。
友人为余述所闻见有可叹者要余赋诗事非一时故章无伦次义存讽谕庶几闻者足戒云尔 其二
苏廷魁（清代）

蓬莱仙吏不知名，任达疏慵洵有情。力拯鱼头劳障水，生来猿臂善谈兵。

陶公甓运分阴重，桓发金输博戏轻。录事囊家多侠客，溷翁华发念苍生。
题洒仙子五云双舄图 其三
张萱（明代）

迟日春云覆玉墀，飞鸣争满上林枝。朝天纵有双双影，万里君门总不知。
惜花
方蕖（明代）

日日亭前检落花，一腔心事惜年华。燕子不知人有恨，又衔红蕊落窗纱。
登楼
章甫（宋代）

空室才容膝，楼高适与邻。
清秋宜眺远，瘦策故来频。
鸟雀宁知我，江山不厌人。
哦诗兼把酒，地主未尝嗔。
偈颂二十一首
释坚璧（宋代）

仲冬严寒，一阳长至。
佛祖有机关，俱落第二义。
岂不见沩山寂子与香严，未免将泥土里洗。
寄张珍甫殿院五首
李流谦（宋代）

已赡经时策，仍轻许国身。
攘戎先政事，强本即精神。
禹贡山川阔，尧天日月新。
至诚驯暴逆，玉笏动严宸。
寄膳部李郎中昌符
郑谷（唐代）

鄠郊陪野步，早岁偶因诗。自后吟新句，长愁减旧知。

静灯微落烬，寒砚旋生澌。夜夜冥搜苦，那能鬓不衰。
雪中过分水岭六首 其四
李纲（宋代）

一夜同云凝不开，晓寒整辔马虺尵。千岩万壑萦纡处，密雪回风散漫来。

愁里溪声琴的历，望中山色玉崔嵬。溪山得雪尤奇绝，模写无工恨不才。
酬李才叔见赠
王之道（宋代）

篙师且缓莫予催，老眼逢君喜暂开。
相与未成招隐什，分攜宜尽送行杯。
谁令急景堂堂去，我为佳人得得来。
万壑千岩终欲遍，归欤清梦转幽哉。
渔家傲
欧阳修（宋代）

六月炎蒸何太盛。海榴灼灼红相映。天外奇峰千掌回。风影定。汉宫圆扇初成咏。

珠箔初褰深院静。绛绡衣窄冰肤莹。睡起日高堆酒兴。厌厌病。宿酲和梦何时醒。
京城借永福寺漆台口占似王城山
文天祥（宋代）

心如明镜台，此言出浮屠。后来发精义，并谓此台无。

此台已是赘，何况形而器。圆释正超然，点头会意思。

多谢城山翁，一语迎禅锋。顾我尘俗人，与物方溶溶。
䤬锣潭泛舟
洪显周（清代）

溯去澄流卷去沙，桨声斜日动伊鸦。芒鞋北壁攀苔石，酒榼南伊傍荻花。

游子笙箫无定处，居人舴艋以为家。请君莫放今宵月，冉冉谁能驻岁华。
陪周进士仲鸣谒思范亭小酌成诗二首 其二
林光（明代）

文落湘江范语奇，我来何敢发狂痴。贤声一代堪尊仰，世运千年几合离。

山拥思亭连佛閤，春藏太极在梅枝。前朝宦迹多沦没，谁为荒山续旧碑。
聒龙谣
朱敦儒（宋代）

肩拍洪崖，手携子晋，梦里暂辞尘宇。高步层霄，俯人间如许。算蜗战、多少功名，问蚁聚、几回今古。度银潢、展尽参旗，桂花淡，月飞去。

天风紧，玉楼斜，舞万女霓袖，光摇金缕。明廷宴阕，倚青冥回顾。过瑶池、重借双成，就楚岫、更邀巫女。转云车、指点虚无，引蓬莱路。
题岳麓西轩三绝
胡寅（宋代）

偶向红尘得此生，岁寒松竹尚多情。
道人亦有生前契，幽处开轩巧见迎。
周监正邀登司天台夜归口占
黄佐（明代）

鸡鸣迢递上高台，拂拭玑衡万象开。黄道星辰皆北向，紫宸冠冕却南来。

风前鸣鸟随征盖，云里盘龙劝羽杯。归向柳边清不寐，恍疑身在玉霄回。
句
余靖（宋代）

要知当日循良吏，留得松南堕泪碑。
抒情因上郎中二十二叔监察十五叔兼呈李益端公柳缜评事
孟郊（唐代）

方凭指下弦，写出心中言。寸草贱子命，高山主人恩。

游边风沙意，梦楚波涛魂。一日引别袂，九回沾泪痕。

自悲何以然，在礼阙晨昏。名利时转甚，是非宵亦喧。

浮情少定主，百虑随世翻。举此胸臆恨，幸从贤哲论。

明明三飞鸾，照物如朝暾。
闲咏
张祐（明代）

池上新荷绿，风清白鹭飞。
采莲人已去，水面落红衣。
句
荣九思（唐代）

丹青饰成庆，玉帛擅专诸。
陈七子赞
白玉蟾（宋代）

一卷无人识，千钟对客谈。
桃花开欲谢，犹自恋寒岩。
送邓帅参文举得南雄守归
陈元晋（宋代）

风流耆旧传，悃愊静无华。来重青油幕，归乘皂盖车。

离筵倾柏叶，客路看梅花。闻有南来信，门前迓骑哗。
寄题玉霄峰叶涵象尊师所居
皮日休（唐代）

青冥向上玉霄峰，元始先生戴紫蓉。晓案琼文光洞壑，

夜坛香紫惹杉松。闲迎仙客来为鹤，静噀灵符去是龙。

子细扪心无偃骨，欲随师去肯相容。
颂古十四首·鹫岭拈花
释可湘（宋代）

灵山结舌举花枝，迦叶难瞒展笑眉。
接响承虚到今日，儿孙棒喝竞交驰。
行田舍
沈辽（宋代）

轻烟微雨满金塘，天气清明看下秧。筋骨已衰难自力，田家次第赐壶浆。
残春无几述意二首 其一
陆游（宋代）

试笔书盈纸，烹茶睡解围。新蔬供冷面，熟练制单衣。

雏燕飞初稳，残花见渐稀。年衰学不进，默默讼吾非。
春日过徐氏园亭观梅
陈履（明代）

泽国春归早，芳园乍放梅。偶缘幽兴发，为访故人来。

疏影横侵席，清香细入杯。花神不厌客，明日再登台。
题大同守山水图
江源（明代）

云中主守才且贤，循良乃为诸郡先。郡中百事稍闲暇，登高盻目穷幽燕。

尽将冀北好山水，写入图画俱清妍。老树婆娑碍红日，群峰屹兀撑青天。

石田茅屋忽远近，小桥流水长清涟。行人不到青山下，归鸟争鸣绿树颠。

不数王家辋川景，虚传秦世桃花源。郡斋坐对日怡悦，仿佛身在泉石边。

粤南山水亦不恶，我曾登眺思当年。兴来拉我二三友，朝游罗浮暮廉泉。

自从作官走朝市，红尘紫陌相周旋。无复登临此山水，有时梦见还宛然。

坐中偶见此图画，主人索我山水篇。茫然袖手久不就，将成援笔心忧煎。

十年苦被此官缚，驱车走马何时旋。安得振衣罗浮万仞表，投笔珠海千尺前。
杂咏六言八首
刘克庄（宋代）

游侠客无珠履，故人子有练裙。
小楷临乐毅论，太息祭田横文。
句 其二
王伯虎（宋代）

离宫避暑今安在，英雄埋没随空埃。
南柯子 与背道者
刘志渊（金朝）

久静还思动，情甘爱海迷。仙凡两路似云泥。从此相分，不顾上天梯。莫学鹪鹩志，营营恋小枝。北溟鲲量愿君为。咫尺成鹏，准拟奋天池。
杂兴六言十首
刘克庄（宋代）

史事十羊九牧，古音百鸟孤凰。
前召南塘视草，后起秀岩提网。
冬日雨中过瓦官寺分赋得九青韵
卢龙云（明代）

朔雪年来少，玄冬雨复零。风驱寒作阵，烟锁翠为屏。

闭户宁高卧，怀人忍独醒。冲泥循野径，驻马叩禅扃。

身世元漂梗，朋游乍合萍。笑谈多会景，礼法尽忘形。

芳润鸡园遍，慈云鹿苑停。品茶偕陆羽，颂酒对刘伶。

林隐僧寮暝，灯连佛殿青。厨分香积饭，诵听法华经。

授简矜词丽，论文聚德馨。蒲团淹坐久，檐溜转泠泠。
赠笔工
释居简（宋代）

护惜神锋逮缺残，回观败冢只潸然。只今汗血无人问，朽骨成山直几钱。
题豫章馆
崔国辅（唐代）

杨柳映春江，江南转佳丽。吴门绿波里，越国青山际。

游宦常往来，津亭暂临憩。驿前苍石没，浦外湖沙细。

向晚宴且久，孤舟囧然逝。云留西北客，气歇东南帝。

独有萋萋心，谁知怨芳岁。
庆上人以再闻诵新作突过黄初诗为韵作十诗见寄次韵酬之 其二
李彭（宋代）

璧公释门老，室有芝兰薰。昔为一逢掖，直谅颇多闻。

枯禅百无染，静拥襄汉云。不随儿女曹，搴旗树功勋。
司勋王郎中宅送韦九郎中往濠州
李嘉祐（唐代）

怜尔因同舍，看书似外家。出关逢落叶，傍水见寒花。

送远添秋思，将衰恋岁华。清淮倍相忆，回首莫令赊。
剔银灯（仙吕调）
柳永（宋代）

何事春工用意。绣画出、万红千翠。艳杏夭桃，垂杨芳草，各斗雨翠烟腻。如斯佳致。早晚是、读书天气。

渐渐园林明媚。便好安排欢计。论槛买花，盈车载酒，百琲千金邀妓。何妨沈醉。有人伴、日高春睡。
寿道民祁太翁
简知遇（明代）

君家乐事偏，秀色满林泉。石干方遒上，新条更蔚然。

连根椿并茂，仰荫桂争妍。曾记灵椿树，春秋各八千。
偈颂八十五首
释妙伦（宋代）

内不放出，外不放入。
眨得昨来，铁壁铁壁。
泗州之约令君以雨不至次韵奉酬
方岳（宋代）

已料天公作好晴，近山初试一筇轻。
溪平染就縠纹绉，雨急眠筇瀑布声。
醉裹梨花俱瘦尽，梦中池草太愁生。
未知谁是文昌段，看得春风亦世情。
建溪十咏其八仙人洲
杨亿（宋代）

寒潭吞别派，孤屿屹中流。
昔有骖鸾客，因名坠马洲。
洪波长赴海，碧树几经秋。
城郭何年变，空闻鹤语愁。
刘德修右史去国示所和从父东谿及杨子直诗走
楼钥（宋代）

阁下相期久，山中把酒稀。
未能容我去，又复送君归。
柱史宁终隐，威颜暂咫违。
壮心谁与语，看剑一灯微。
和斗斋
赵希逢（宋代）

笑他白足道人昙，准拟来同弥勒龛。悬肘不须誇印大，折腰归去傲窗南。

久藏还喜有真一，就饮何妨说后三。萍实拾来相对剖，味甜疑是蜜中函。
和孔司封题蓬莱阁
顾临（宋代）

万壑千岩满数楹，当中秦望翠开屏。朝游箫吹闻仙乐，夜散灯光堕列星。

聊寄蘧庐消白日，何须扁舸到沧溟。飘然赋此得真意，直欲乘空御鹤翎。
西涯杂题十二首为李宾之 其八 钟鼓楼
倪岳（明代）

高楼严击柝，可怜更漏明。夜半人语绝，忽闻钟鼓声。
朱方南郭留别皇甫冉（一作皇甫冉诗：润州南郭留别）
郎士元（唐代）

萦回枫叶岸，留滞木兰桡。吴岫新经雨，江天正落潮。

故人劳见新，行客自无憀.若问前程事，孤云入剡遥。
玲珑山
孙惟信（宋代）

晋汉高人迹已陈，同君仙屐叩山灵。
涧悬白练流云液，路夹苍虬耸石屏。
鸟下老藤摇翠木，僧归寒屋钥秋扃。
萧萧落日闻笙鹤，满耳天风聒醉醒。
答游宗振时闻有松江之行
卢龙云（明代）

一从绾绶出枫宸，十载焦劳任积薪。见尔昂藏知国士，怜余飘泊滞孤臣。

方看赵邸归长铗，又向吴江忆细鳞。闻道云间推二陆，此行端称和歌人。
贺谢韶石公祖平平远寇
杨闱（明代）

频年溪峒诧黔盘，深阻分剺道未难。山谷几时烦聚米，王师此日胜皋兰。

夕阳京观村村寂，落月荒燐处处看。晏堵有歌来衅甲，从今草木也知韩。
琼花
颜师鲁（宋代）

后土祠中二月暮，琼花放后有蜂来。
东君不怕春归去，留待诗人一夜开。
秋夜宿直
李三才（明代）

十载犹郎署，蹉跎愧少年。
凉风回树杪，白露下庭前。
漏度三更雨，灯残五夜烟。
由来飞动意，回首欲茫然。
读书乐
李贽（明代）

天生龙湖，以待卓吾。
天生卓吾，乃在龙湖。
龙湖卓吾，其乐何如。
四时读书，不知其余。
读书伊何，会我者多。
一与心会，自笑自歌。
歌吟不已，继以呼呵。
恸哭呼呵，涕泗滂沱。
歌匪无因，书中有人。
我观其人，实获我心。
哭匪无因，空潭无人。
未见其人，实劳我心。
弃置莫读，束之高屋。
怡性养神，辍歌送哭。
何必读书，然后为乐。
乍闻此言，若悯不谷。
束书不观，吾何以欢。
怡性养神，正在此间。

世界何窄，方册何宽。千圣万贤，与公何冤。有身无家，有首无发。

死者是身，朽者是骨。此独不朽，愿与偕殁。倚啸丛中，声震林鹘。

歌哭相从，其乐无穷。寸阴可惜，曷敢从容。
送罗架阁弘道
方回（元代）

六籍讨雅奥，百家穷怪奇。
江沱马尘合，毛釐无所施。
不自我后先，逢此泽火时。
固已殛来恶，尚乃存微箕。
黼哻裸于京，越吟亦凄其。
冠冕垂缨紞，履屦饰纯綦。
褒博士服制，揖让公食仪。
前辈略已尽，后进渐不知。
老夫愧每生，骨立双鬓丝。
十年日夜醉，万里南北驰。
休官此山中，可与语者谁。
堂堂朱荆州，遗恨浮鸱夷。
有甥何其贤，酷似刘牢之，
贞元旧朝士，顾肯文学为。
出蜀赋八阵，游吴歌五噫。
酹月客星阁，吟风桐川湄。
湖海有此士，始见诗人诗。
惜往节谊鲜，叹今文献衰。
论议吐一二，已觉余子卑。
宇宙不一姓，牛山空涟洏。
后周庾子山，北齐颜之推。
斯文天未泯，终古清名垂。
年可里社老，行中乡党师。
书痴俗所晒，各且教其儿。
虎头诧肉食，宁当朵吾颐。
系船登石岩，烹茶晚眺
林占梅（清代）

绿树阴浓处处蝉，溪山如画晚晴天。烹茶趺坐西岩上，閒看遥村起暮烟。
京西市放生池墓铭
佚名（唐代）

龟言市，蓍言水。
以青毡与志道
真德秀（宋代）

冲寒暂行役，遗汝以青毡。
要识夜眠处，当如亲膝前。
凊温供子职，清白保家传。
小令多堪法，毋颛字画妍。
崇真宫夜望司天台
乃贤（元代）

珠宫滦水上，轩窗白云开。中宵听落叶，似是风雨来。

褰衣视星象，历历环天台。我将揽河汉，乘槎共裴回。
客中
陈造（宋代）

多夜淮濒梦，言归未有期。
愁禁客舍雨，寒过杏花进。
酒废无何饮，无如不自持。
若为丹九转，能黑镜中丝。
赋刘子澄墨庄
赵蕃（宋代）

勤力汉疏傅，遗安庞德公。
公家业异此，衰盛国应同。
晚步
缪公恩（清代）

屐齿閒行印绿泥，石桥南畔觅幽蹊。烟生野浦澄波远，树绕春城落日低。

万里投书愁雁影，经年怀友怨莺啼。独吟沙岸浑忘久，新月如钩上钓溪。
送郁文茂赴新宁州幕
姚粦（明代）

佩刀曾说梦中悬，南趁邕州下濑船。
秦吉了能传讼语，那投猺肯纳官钱。
荔房摘供漙红露，榕树排衙染绿天。
蛮幕有时趋大府，<女取>隅应和郝生篇。
菩萨蛮
孙道绚（宋代）

栏干六曲天围碧。松风亭下梅初白。腊尽见春回。寒梢花又开。

曲琼闲不卷。沈燎看星转。凝伫小徘徊。云间征雁来。
楫禅人之太白
释智愚（宋代）

明明不可铭，断续复谁听。
海上有痴绝，山中无白丁。
天风生寂籁，霜月下寒汀。
子去忘幽讨，重岩犹未扃。
次韵中散兄二首 其二
葛胜仲（宋代）

遍游湖寺棹舟还，重理残书逼小寒。衰鬓迎风似蒲柳，贫炉无火取槐檀。

毫铢利禄回头笑，翻覆人情洗眼看。痴钝老人堪底用，故应衡宇自偷安。
踏莎行（秋思）
姚宽（宋代）

蘋叶烟深，荷花露湿。碧芦红蓼秋风急。采菱渡口日将沉，飞鸿楼上人空立。

彩凤难双，红绡暗泣。回纹未剪吴刀沥。梦云归处不留踪，厌厌一夜凉蟾入。
黔山
德诚（唐代）

天地英灵幻奇谲，浑沦元气相抟结。郁积既散成风雷，无所发抟倍蓬勃。

凝鍊又久难为容，因之平地涌屹𡾐。名山巨镇遍天下，巀嶪峥嵘难指说。

但惜见者无二三，今至黔中聊补缺。峻岭崇山千万重，不断巑岏真峭绝。

大者不测几何寻，森森直上插天阙。小山以及培塿卑，接连亦若儿孙列。

有时排次如弟兄，有时重沓如补缀。有时巧极呈玲珑，有时怒出形突兀。

独立或无朋俦随，对峙或犹夫妇别。鸟飞兽骇蛇蜿蜒，虎伏龙蹲人挺杰。

互路弥漫云气蒸，频朝断续流泉咽。斩齐绝壁谁攀跻，空嵌悬磬神施设。

中有仙人辟洞天，抑教魑魅藏窟穴。擘险当年倩六丁，虽开鸟道难通辙。

往来行旅叹艰辛，一入三危愁辔折。万丈崖高陡涧临，危桥半圯欲摧裂。

石梯苔磴脚不牢，握索引藤弥竭蹶。飞崖欲堕压头低，乱石将崩著足滑。

莫以痛哭嗤退翁，到此谁能免癯惙。要须兢业慎前途，纵教万仞终超越。

傥轻险道骋驰驱，焉保生平不蹉跌。
古意诗二首 其一
吴均（南北朝）

杂虏寇铜鍉，征役去三齐。扶山剪疏勒，傍海扫沈黎。

剑光夜挥电，马汗昼成泥。何当见天子，画地取关西。
满江红（和徐守三月十六日）
洪适（宋代）

雨过春深，溪水涨、绿波溶溢。年年是、杨花吹絮，草茵凝碧。驹隙光阴身易老，槐安梦幻醒难觅。算六分、春色五分休，才留一。

雁鹜静，文书毕。尘处趣，壶中日。喜兰亭修禊，郊垌堪出。合璧连珠同啸咏，怒猊渴骥尤清逸。酒酣时、梁上暗尘飞，无痕迹。
遣怀二首
刘应时（宋代）

萧萧丛薄倚颓垣，颇觉舒长春昼喧。
搜搅枯肠无好语，等闲日影过前轩。
游罗浮山一首示儿子过
苏轼（宋代）

人间有此白玉京，罗浮见日鸡一鸣。
南楼未必齐日观，郁仪自欲朝朱明。
（刘梦得有诗，记罗浮夜半见日事。
山不甚高，而夜见日，此可异也。
山有二石楼。
今延祥寺在南楼下，朱明洞在冲虚观后，云是蓬莱第七洞天。
）东坡之师抱仆老，真契早已交前生。
玉堂金马久流落，寸田尺宅今归耕。
道华亦尝啖一枣，（唐永乐道士侯道华，窃食邓天师药仙去。
永乐有无核枣，人不可得，道华独得之。
予在岐下，亦尝得食一枚。
）契虚正欲仇三彭。
（唐僧契虚，遇人导游稚川仙府。
真人问曰：汝绝三彭之仇乎？契虚不能答。
）铁桥石柱连空横，（山有铁桥石柱，人罕至者。
）杖藜欲趁飞猱轻。
云溪夜逢喑虎伏，（山有哑虎巡山。
）斗坛画出铜龙狞。
（冲虚观后有朱真人朝斗坛，近于坛上获铜龙六、铜鱼一。
）小儿少年有奇志，中宵起坐存黄庭。
近者戏作凌云赋，笔势仿佛离骚经。
负书従我盍归去，群仙正草新宫铭。
汝应奴隶蔡少霞，我亦季孟山玄卿。
（唐有梦书《新宫铭》者，云紫阳真人山玄卿撰，其略曰：良常西麓原泽东泄，新宫宏宏，崇轩?献?献。
又有蔡少霞者，梦人遣书碑，略曰，公昔乘鱼车，今履瑞云，躅空仰涂，绮辂轮囷。
其末题云，五云书阁吏蔡少霞书。
）还须略报老同叔，赢粮万里寻初平。
（子由一字同叔。
）
赠妇诗
秦嘉（两汉）

皇灵无私亲，
为善荷天禄。
伤我与尔身，
少小罹茕独。
既得结大义，
欢乐苦不足。
念当远离别，
思念叙款曲。
河广无舟梁，
道近隔丘陆。
临路怀惆怅，
中驾正踯躅。
浮云起高山，
悲风激深谷。
良马不回鞍，
轻车不转毂。
针药可屡进，
愁思难为数。
贞士笃终始，
恩义不可属。
次单君范 其六
陈著（宋代）

木犀风了桂花风，几日中閒景不同。惟有黄花偏耐老，饱收霜露玉成功。
宿兴宁县驿二首 其一
李纲（宋代）

清夜风露冷，月华窗半侵。怀家千里梦，许国一生心。

倦鸟投林急，潜鱼泳泽深。无人知此意，抱膝自长吟。
承契兄昨过我于永丰山间今又相遇于鄱阳以暇
赵蕃（宋代）

君为日边行，过我迂道里。
我有江上役，值君亦行李。
谁云动参商，邂逅乃如此。
似非人力为，定是天所使。
古云昔道场，门枕东湖水。
相从及休日，趋去不停轨。
参禅固未暇，作诗实先议。
要问戴叔伦，当年卜居意。
淮上乱后寄子都兄五诗 其四
李洪（宋代）

残臈仓皇间道奔，相逢悲喜语还吞。巡檐惨淡梅花月，寿酒淋漓柏叶樽。

禦敌孤城存即墨，还家聚首似羌村。见几在莒思深戒，只恐黄金注自昏。
得范松亭岭外书却寄
李旦华（清代）

迢递行踪逐断蓬，与君沟水各西东。梦遥衡岳啼猿外，书到山城细雨中。

别后又看春草碧，宵来喜见烛花红。江淮湿雾连朝暮，苦忆蛮天滞郝隆。
五月九日甲子至月望庚午大雨水不已十首
方回（元代）

能免尧捐瘠，端由稷播艰。
民生频不竞，世故政相关。
穴蚁移楼杪，田畦产灶间。
丰凶卜檐溜，半月响潺湲。
刘开府
胡宿（宋代）

京口刘郎是穆之，风云未作苦栖迟。金盘一石槟榔赠，可得当年是讳饥。
洞仙歌
葛郯（宋代）

橹声伊轧，影转云间树。试问扁舟在何许。正溪堂波动，沙渚蘋轻，渔翁醉，隔岸蓑衣对舞。归来无一事，尊酒相逢，莫把光阴更虚度。看歌云杳霭，香雾轻盈，银河转，笑浥芙蓉晓露。纵西风、黄叶满庭秋，也不碍凝眸，乱山多处。
芍药歌（一本作王司马红芍药歌）
韩愈（唐代）

丈人庭中开好花，更无凡木争春华。翠茎红蕊天力与，

此恩不属黄钟家。温馨熟美鲜香起，似笑无言习君子。

霜刀翦汝天女劳，何事低头学桃李。娇痴婢子无灵性，

竞挽春衫来此并。欲将双颊一睎红，绿窗磨遍青铜镜。

一尊春酒甘若饴，丈人此乐无人知。花前醉倒歌者谁，

楚狂小子韩退之。
家园示弟槱
郑樵（宋代）

学俭诚佳事，悭名岂足居。
写多崇厚论，读废绝交书。
结客饶倾产，破贫累卖车。
前人家训在，孙孔未全疏。
读孟东野懊恼诗
华镇（宋代）

东野不解事，强为懊恼词。恶诗皆得官，举世不及嗤。

好诗空抱山，寂寞无人知。诗自有好恶，得官不在诗。

白面无伎能，青云多路歧。君无一囊钱，姻娅复为谁。

且保圭玉质，无使伤磷缁。文章古所贵，恐非涉世资。

羽翼圣道术，收拾古佚遗。此外不可倚，倚文谅多奇。
次韵帅初浙西回及得新居三首
陈著（宋代）

闻得胥江尚涨沙，往来虽便重嗟嗟。
旧游怕说铜驼棘，遗曲难嗟玉树花。
满目山川谁是客，无情天地若为家。
栖栖又入西峰下，踏破山鞋几两麻。
圣上西巡歌八首 其七
韩邦靖（明代）

去年宣府建行宫，今岁榆林驻六龙。闻道巡关张御史，曾回圣驾在居庸。
送别任龙图
史才（宋代）

江上飞樯高数寻，西风客路思难禁。
三千奏议曾经国，十万兵屯已属心。
官驿疏梅春意足，楚天孤鹜晓烟沉。
闽南君去才称最，慰我秋鸿达好音。